P6_TA(2005)0055

Választások Moldovában

Az Európai Parlament állásfoglalása a Moldovában tartandó parlamenti választásokról

Az Európai Parlament,

- tekintettel a moldovai helyzetről szóló korábbi állásfoglalásaira, különösen 2003. december 18-i állásfoglalására [1],

- tekintettel a Moldova és az Európai Unió közötti, 1994. november 28-án aláírt és 1998. július 1-jén hatályba lépett partnerségi és együttműködési megállapodásra,

- tekintettel a Bizottság 2004. május 12-i, az európai szomszédsági politikáról szóló közleményére (COM(2004)0373),

- tekintettel az EU-Moldova parlamenti együttműködési bizottság 2003. június 11-i zárónyilatkozatára és ajánlásaira,

- tekintettel a Moldovával kapcsolatos cselekvési tervre, amelyet a 2005. február 22-én ülésező EU-Moldova együttműködési tanács részére nyújtottak be jóváhagyásra,

- tekintettel az Elnökségnek az Európai Unió nevében 2005. február 9-én, a közelgő moldovai parlamenti választásokkal kapcsolatban tett nyilatkozatára,

- tekintettel az EBESZ Demokratikus Intézmények és Emberi Jogok Hivatala (EBESZ/ODIHR) által a moldovai parlamenti választásokkal kapcsolatban készített igényfelmérési küldetési jelentésre,

- tekintettel eljárási szabályzata 103. cikkének (2) bekezdésére,

A. mivel az európai szomszédsági politika elismeri Moldova európai törekvéseit, valamint Moldova, mint az Európai Unió tagállamaihoz erős történelmi, kulturális és gazdasági szálakkal kötődő ország jelentőségét,

B. mivel az európai szomszédsági politika keretében elkészült egy cselekvési terv, amely olyan politikai és intézményi reformok ösztönzését célzó javaslatokat foglal magában, amelyek lehetővé teszik Moldova számára, hogy fokozatosan integrálódjon az Európai Unió politikáiba és programjaiba,

C. mivel valódi és kiegyensúlyozott partneri viszony csak közösen vallott értékek alapján alakulhat ki, különösen a demokrácia, a jogállamiság, valamint az emberi és polgári jogok tiszteletben tartása tekintetében,

D. mivel Vlagyimir Voronyin, moldovai elnök 2004. december 11-én kijelentette, hogy országa számára "nincs más választás", mint haladéktalanul elindulni az európai integráció felé vezető úton,

E. mivel a Moldovai Köztársaságban 2005. március 6-án parlamenti választásokat tartanak,

F. mivel e választásokat a demokrácia moldovai megszilárdulása és az ország közös értékek iránti elkötelezettsége komoly próbatételének kell tekinteni,

G. mivel az EBESZ/ODIHR és az Európa Tanács Velencei Bizottságának közös ajánlásait a választási jogszabályok és a választási igazgatás lehetséges javításáról ez idáig nem hajtották végre teljes mértékben,

H. mivel súlyos aggodalmak jutottak kifejezésre a kormány közszolgálati média felett gyakorolt ellenőrzéséről, a magánkézben lévő médiára gyakorolt nyomásról, valamint a médiához történő hozzáférés általános hiányáról; mivel szintén aggodalmak jutottak kifejezésre a közigazgatási forrásokkal a jelenleg hivatalban lévő jelölt javára történő visszaélésekről is,

I. mivel továbbra is bizonytalanság veszi körül a választási listákat, különösen a külföldön elő állampolgárok és diákok számára biztosított szavazási lehetőségek tekintetében,

J. mivel a moldovai kormány a szakadár Dnyeszteren túli keleti területek hatóságait azzal vádolta, hogy a tartalékos tisztek mozgósításával és fegyveres egységek összevonásával feszültséget keltenek a márciusi választások előtt,

K. hangsúlyozva, hogy az új kormány demokratikus legitimitása javítja az esélyeket a Dnyeszteren túli térségben kialakult konfliktus olyan átfogó rendezésére, amely tiszteletben tartja Moldova területi integritását,

1. kiemeli az EU és Moldova közötti további megerősített kapcsolat fontosságát - többek között az Európai Unió moldovai különleges képviselőjének kinevezése és az Európai Bizottság moldovai delegációának megnyitása révén -, és ismételten hangsúlyozza a közös munka szükségességét a nagyobb fokú stabilitáshoz, biztonsághoz és jóléthez történő hozzájárulás érdekében az európai kontinensen, valamint az újabb választóvonalak kialakulásának megakadályozása érdekében;

2. kifejezi a moldovai nép azon erőfeszítése iránti szilárd és folyamatos támogatását, hogy egy teljes mértékben működő demokrácia, a jogállamiság és az emberi jogok tiszteletben tartása kialakuljon Moldovában;

3. hangsúlyozza, hogy a soron következő választások, és különösen a választások során a nemzetközi demokratikus előírások tiszteletben tartása kulcsfontosságúak Moldova és az Európai Unió közötti kapcsolatok további fejlődése szempontjából;

4. sürgeti a moldovai hatóságokat, hogy tegyenek meg minden szükséges lépést, hogy a parlamenti választások szabadak és igazságosak legyenek mind a választás napján, mind a választási kampány során, és ezáltal szavatolják Moldova nemzetközi kötelezettségvállalásainak teljesítését, amint azokat az Európa Tanács és az EBESZ megállapította;

5. felhívja különösen a moldovai hatóságokat, hogy biztosítsák, hogy a választások átlátható módon folyjanak a kampányról való elfogulatlan, plurális médiabeli tájékoztatás mellett, valamint az állami közigazgatás által a jelöltek, pártok és támogatóik iránt tanúsított részrehajlás nélkül;

6. kéri a moldovai hatóságokat, hogy garantálják az ország valamennyi állampolgárának választójogát, beleértve a diákokat, a külföldön dolgozókat, valamint azokat, akiknek személyi igazolványa közvetlenül a választások előtt jár le;

7. üdvözli a moldovai hatóságok meghívását, hogy a választásokon nemzetközi megfigyelők legyenek jelen, ugyanakkor szorgalmazza, hogy a hatóságok biztosítsák ugyanezt a lehetőséget a moldovai civil társadalom képviselőinek is;

8. sürgeti a tagállamokat, különösen Olaszországot és Portugáliát, ahol a legtöbb külföldön élő moldovai állampolgár él, hogy tegyék lehetővé, hogy a moldovai követségek szavazóhelyiségeket nyithassanak a követségek területén kívül ezzel megkönnyítve a szavazást a lehető legtöbb moldovai bevándorló számára;

9. felkéri Moldovát és szakadár Dnyeszteren túli térségét, hogy kezdjék újra a rendezésre irányuló tárgyalásokat, és arra ösztönzi a közvetítőket, hogy a folyamat támogatása érdekében fokozzák erőfeszítéseiket, valamint ismét megerősíti a konfliktus rendezése iránti szilárd és továbbra is fennálló elkötelezettségét a rendelkezésére álló valamennyi eszköz felhasználásával az EBESZ-szel szorosan egyeztetve;

10. üdvözli e tekintetben a Tanács 2004. augusztus 26-i egyhangú döntését [2] olyan korlátozások bevezetéséről, mint például a vízumkiadás megtagadása 2005. február 27-ig 17 olyan Dnyeszteren túli vezető részére, akiket felelősnek tartanak a konfliktus politikai rendezésének megakadályozásáért;

11. emlékeztet a Tanács közös válságkezelési javaslatára és hangsúlyozza, hogy Oroszország jelentős felelősséggel tartozik a térség helyzetéért, mivel ténylegesen mintegy 2500 katonát állomásoztat a Dnyeszteren túli területeken, akiket az EBESZ 1999-es isztambuli csúcsértekezletén elfogadott döntése értelmében 2002 végéig vissza kellett volna vonnia;

12. utasítja elnökét, hogy továbbítsa ezt az állásfoglalást a Tanácsnak, a Bizottságnak, az Európa Tanács főtitkárának, az EBESZ főtitkárának, az EBESZ/ODHIR igazgatójának, valamint Moldova, Románia, Oroszország, Ukrajna és az Amerikai Egyesült Államok kormányának és parlamentjének.

[1] HL C 91. E, 2004.4.15., 692. o.

[2] HL L 279., 2004.8.28., 47. o.

--------------------------------------------------